**УЧЕНИЦИ СЪЗДАДОХА СОЦИАЛЕН ТЕАТЪР**

Социален театър подготвят ученици от 11 и 12 клас на казанлъшката Природо- математическа гимназия „Никола Обрешков“.

Той е по идея на ученици, посещаващи Школата по гражданско образование на Светла Бюйлекова, преподавател по гражданско образование в училището.

Премиерата на социалния театър ще е с написана от самите ученици постановка под името „Или новият Прометей“.

Спектакълът, който ще бъде показан пред казанлъшката публика и пред учениците от гимназията на 10-ти януари от 19 часа в Камерната зала на Дом на културата „Арсенал, поставя проблемите на днешните млади хора и общуването им с другите поколения, темите за различните ни възприятия за ***Доброто*** и ***Злото***, за различията между хората и за големия проблем на Времето ни, в който поколенията се чувстват като „изгубени в превода“, за новите и старите ценности, за различиня ни житейски прочит за смисъла на живота.

Създаването на текста за спектакъла е провокирано от съвременните проблеми, с които се сблъсква младият човек, казва преподавателката по гражданско образование Светла Бюйлекова.

Тя споделя, че младежите са силно мотивирани да създадат добър спектакъл и усилено репетират в училище.

Премиерата на „Или новият Прометей“ е част от проект по гражданско образование, по който работят ученици от 11 и 12-ти клас в казанлъшката Математическа гимназия.

**ЩЕ СЕ РАДВАМЕ ДА ВИ ВИДИМ СРЕД ПУБЛИКАТА!**

**10-ТИ ЯНУАРИ, 19 ЧАСА, ДК „АРСЕНАЛ“- КАМЕРНА ЗАЛА**